CELEX: 32015R1206
Language: hr
Date: 2015-07-23 00:00:00
Title: Provedbena uredba Komisije (EU) 2015/1206 оd 23. srpnja 2015. o prekidu antisubvencijskog postupka povezanog s uvozom hladnovaljanih ravnih proizvoda od nehrđajućeg čelika podrijetlom iz Narodne Republike Kine i o stavljanju izvan snage Provedbene uredbe (EU) br. 1331/2014 o uvjetovanju evidentiranjem uvoza hladnovaljanih ravnih proizvoda od nehrđajućeg čelika podrijetlom iz Republike Kine i Tajvana

24.7.2015   
            
            
               HR
            
            
               Službeni list Europske unije
            
            
               L 196/4
            
         PROVEDBENA UREDBA KOMISIJE (EU) 2015/1206
   оd 23. srpnja 2015.
   o prekidu antisubvencijskog postupka povezanog s uvozom hladnovaljanih ravnih proizvoda od nehrđajućeg čelika podrijetlom iz Narodne Republike Kine i o stavljanju izvan snage Provedbene uredbe (EU) br. 1331/2014 o uvjetovanju evidentiranjem uvoza hladnovaljanih ravnih proizvoda od nehrđajućeg čelika podrijetlom iz Republike Kine i Tajvana
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 597/2009 od 11. lipnja 2009. o zaštiti od subvencioniranog uvoza iz zemalja koje nisu članice Europske zajednice (1) (dalje u tekstu „Osnovna antisubvencijska uredba”), a posebno njezine članke 14. i 24.,
   budući da:
   1.   POSTUPAK
   
   1.1.   Pokretanje postupka
   
   
               (1)
            
            
               Dana 14. kolovoza 2014. Europska komisija (dalje u tekstu „Komisija”) najavila je putem obavijesti objavljene u Službenom listu Europske unije
                   (2) („Obavijest o pokretanju postupka”) pokretanje antisubvencijskog postupka povezanog s uvozom u Uniju hladnovaljanih ravnih proizvoda od nehrđajućeg čelika podrijetlom iz Narodne Republike Kine („antisubvencijski postupak”).
            
         
               (2)
            
            
               Postupak je pokrenut nakon zahtjeva koji je 1. srpnja 2014. podnio Eurofer („podnositelj zahtjeva”) u ime proizvođača Unije koji čine više od 25 % ukupne proizvodnje hladnovaljanih ravnih proizvoda od nehrđajućeg čelika u Uniji.
            
         
               (3)
            
            
               Zahtjev je sadržavao dokaz prima facie subvencioniranja navedenog proizvoda i materijalne štete koja je iz toga proizašla, što se smatralo dostatnim za opravdanje pokretanja postupka.
            
         
               (4)
            
            
               Komisija je o pokretanju ispitnog postupka službeno obavijestila podnositelja zahtjeva, druge proizvođače iz Unije koji su joj poznati, poznate joj proizvođače izvoznike u Narodnoj Republici Kini („NRK”), nadležna tijela u NRK-u, uvoznike koji su joj poznati, dobavljače i korisnike, trgovce te udruženja za koje se zna da se postupak na njih odnosi te ih pozvala na sudjelovanje. Zainteresirane strane dobile su priliku iznijeti svoje stavove u pisanom obliku i zatražiti saslušanje u roku određenom u Obavijesti o pokretanju postupka.
            
         1.2.   Usporedni antidampinški postupak
   
   
               (5)
            
            
               Komisija je najavila 26. lipnja 2014. objavom u Službenom listu Europske unije
                   (3) pokretanje antidampinškog postupka u vezi s uvozom hladnovaljanih ravnih proizvoda od nehrđajućeg čelika podrijetlom iz NRK-a i Tajvana u skladu s člankom 5. Uredbe Vijeća (EZ) br. 1225/2009 (4) („Osnovna antidampinška uredba”).
            
         
               (6)
            
            
               Dana 24. ožujka 2015. Komisija je donijela Provedbenu uredbu Komisije (EU) 2015/501 (5) o uvođenju privremene antidampinške pristojbe na uvoz hladnovaljanih ravnih proizvoda od nehrđajućeg čelika podrijetlom iz Narodne Republike Kine i Tajvana. Ispitni postupak je u tijeku.
            
         1.3.   Evidentiranje
   
   
               (7)
            
            
               Nakon zahtjeva podnositelja zahtjeva popraćenog potrebnim dokazima Komisija je 15. prosinca 2014. donijela Provedbenu uredbu (EU) br. 1331/2014 (6) o uvjetovanju evidentiranjem uvoza hladnovaljanih ravnih proizvoda od nehrđajućeg čelika podrijetlom iz Republike Kine i Tajvana od 17. prosinca 2014. nadalje.
            
         
               (8)
            
            
               Evidentiranje uvoza za potrebe paralelnog antidampinškog ispitnog postupka obustavljeno je u skladu s Provedbenom uredbom Komisije (EU) 2015/501. Evidentiranje uvoza za potrebe antisubvencijskog postupka se nastavlja.
            
         2.   POVLAČENJE ZAHTJEVA I PREKID POSTUPKA
   
   
               (9)
            
            
               Podnositelj zahtjeva povukao je svoj zahtjev dopisom Komisiji od 11. svibnja 2015.
            
         
               (10)
            
            
               Na temelju članka 14. stavka 1. Osnovne antisubvencijske uredbe, postupak se može prekinuti kada podnositelj zahtjeva povuče svoj zahtjev, uz uvjet da takav prekid nije protivan interesu Unije.
            
         
               (11)
            
            
               Budući da tijekom ovog antisubvencijskog postupka nisu utvrđene okolnosti iz kojih je razvidno da bi prekid predmetnog postupka bio protivan interesu Unije, Komisija je ocijenila da bi ga trebalo prekinuti. Zainteresirane su strane o tome obaviještene te im je omogućeno da se očituju. Međutim, Komisija nije zaprimila primjedbe koje bi dovele do zaključka da bi navedeni prekid bio protivan interesu Unije.
            
         
               (12)
            
            
               Komisija stoga zaključuje da bi se antisubvencijski postupak povezan s uvozom u Uniju hladnovaljanih ravnih proizvoda od nehrđajućeg čelika podrijetlom iz NRK-a trebao prekinuti bez uvođenja mjera.
            
         3.   STAVLJANJE IZVAN SNAGE PROVEDBENE UREDBE KOMISIJE (EU) br. 1331/2014
   
   
               (13)
            
            
               U skladu s prethodno navedenim, evidentiranje uvoza za potrebe antisubvencijskog ispitnog postupka u skladu s člankom 24. stavkom 5. Osnovne antisubvencijske uredbe trebalo bi obustaviti. Zbog toga bi Provedbenu odluku (EU) br. 1331/2014 trebalo staviti izvan snage.
            
         
               (14)
            
            
               Ova je Uredba u skladu s mišljenjem Odbora uspostavljenog člankom 15. stavkom 1. Uredbe (EZ) br. 1225/2009,
            
         DONIJELA JE OVU UREDBU:
   Članak 1.
   Antisubvencijski postupak povezan s uvozom u Uniju hladnovaljanih ravnih proizvoda od nehrđajućeg čelika podrijetlom iz NRK-a, trenutačno razvrstanih u oznake KN 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 i 7220 20 89, ovime se prekida.
   Članak 2.
   Provedbena uredba (EU) br. 1331/2014 o uvjetovanju evidentiranjem uvoza hladnovaljanih ravnih proizvoda od nehrđajućeg čelika podrijetlom iz Republike Kine i Tajvana ovime se stavlja izvan snage.
   Članak 3.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. srpnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 188, 18.7.2009., str. 93.
   
   
      (2)  SL C 267, 14.8.2014., str. 17.
   
   
      (3)  SL C 196, 26.6.2014., str. 9.
   
   
      (4)  Uredba Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (SL L 343, 22.12.2009., str. 51.).
   
      (5)  Provedbena uredba Komisije (EU) 2015/501 оd 24. ožujka 2015. o uvođenju privremene antidampinške pristojbe na uvoz hladnovaljanih ravnih proizvoda od nehrđajućeg čelika podrijetlom iz Narodne Republike Kine i Tajvana (SL L 79, 25.3.2015., str. 23.).
   
      (6)  Provedbena uredba Komisije (EU) br. 1331/2014 оd 15. prosinca 2014. o uvjetovanju evidentiranjem uvoza hladnovaljanih ravnih proizvoda od nehrđajućeg čelika podrijetlom iz Republike Kine i Tajvana (SL L 359, 16.12.2014., str. 90.